محبت فروغی-حور- نمین(بولتن ائل بیلیمی -ویژه نمین)
بو ایلین ایلک گونونده (1/1/1390) منصوره تمهیدی آذربایجانین مبارز و دؤزوملو قادینلاریندان بیری حیاتین دَییشدی . منصوره نمین بؤلگهسینین حور کندینده دونیایه گلمیش و ایکینجی بینالخالق محاربهسینده ایللر بویو اؤز حیات یولداشیلا بیرگه متجاوزلر قاباغیندا مبارزیه ال آتمیش و نهایت اوز وطنیندن سورگون اولموشدور. او وطن یولوندا چوخ مصیبتلر چکمهسینه رغما هئچ واقت یورولمامیشدی.
او کئچیردیگی قارا گونلریندن بئله دانیشیردی:
" دشمن حیات یولداشیمی اردبیلده دوستاغا سالمیش و منی اونون گؤروشوندن محروم ائتمیشدی. بؤیوک قیزیم "لاله" آغیر مریضچیلیگه دوچار اولموشدو. اجنبی دشمن اونو کنددن چیخاریب، اردبیل شهرینده حکیمه آپارماغا قویموردو. گئجهنین قارانلیغیندا لالهم جان وئریردی، آما منیم آغلاماغا؛ قونشولاری بئله چاغیرماغا حقیم یوخو ایدی. حتی چیراق یاندیریب، ایشیغیندا اَیلشمگه بئله حقیم یوخ ایدی .
بو حالدا قیزیم لاله جان وئردی و قارانلیقدا دوشمن سربازلاری مشاییعتینده کند قبرستانلیغین آشاغی باشیندا بیر چالا قازیب، لالهمی غسلسیز؛ کفنسیز باسدیردیم. اوندان سونرا سورگونه سورولدوم و ایللر بویو وطنیمدن دیدیرگین دوشدوم؛ قاییدیب گلنده نه قدر آختاردیم لالهمین نم-نیشانسیز قالان مزارینی تاپا بیلمهدیم. بو حسرت ابدیلیک اورگیمده قالدی."
بو اورگی یانیق آنانین دیلیندن بیر بایاتی قالیب کی اونو اوخویاندا گؤزیاشلاری دورمادان یاناغیندان آخاردی :
"ساوالان لالاسیز اولماز
یوللاری چالاسیز اولماز
بو یولا قیچ قویانین
باشی بلاسیز اولماز "
:: برچسبها:
شهرستان نمین,
ائل بیلیمی,
حور,
ساوالان لالاسیز اولماز
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ara_Arab azb_Arab azb_Arab prs_Arab azb_Arab